بينيامين نتانياهو

بينيامين نتانياهو (، ) هو سياسي إسرائيلي، رئيس حزب الليكود اليميني، و كيتعتابر رئيس لحكومة لي طوّل ڭاع فـ تاريخ إسرائيل. تزاد نهار 21 أكتوبر 1949 فـ تل أبيب. شدّ منصب رئيس وزرا د إسرائيل فـ ثلاثة د لفترات: من 1996 حتى ل 1999، و من 2009 حتى ل 2021، و من 2022 حتى ل دابا.

 صغرو و تكوينو 
بينيامين نتانياهو هو ولد المؤرخ القومي بينصيون نتانياهو. تربّى فـ عائلة متأثرة بـ الصهيونية التنقيحية. فـ الستينات مشات العائلة تعيش فـ ميريكان، فين قرا فـ معهد ماساتشوستس د التيكنولوجيا فـ الهندسة و لبيزنيس.

 الخدمة العسكارية 
دار نتانياهو الخدمة العسكارية ديالو فـ وحدة النخبة سايرت متكال التابعة لجيش الدفاع الإسرائيلي. شارك فـ عدة عمليات عسكارية فـ أواخر الستينات و بداية السبعينات، و تصاب فـ واحد العملية. خوه الكبير، يوناتان نتانياهو، مات فـ عملية عنتيبي سنة 1976، و هاد الحدث كان عندو تأثير كبير على التوجه السياسي ديالو.

 المسار السياسي 

 البداية 
بدا نتانياهو المسار السياسي ديالو كـ دبلوماسي، و كان سفير إسرائيل فـ الأمم المتحدة بين 1984 و 1988. من بعد دخل للسياسة الحزبية و تنتاخب عضو فـ الكنيست سنة 1988.

 أول ولاية ديال رئيس حكومة (1996–1999) 
فـ 1996 ربح الإنتخابات ضد شمعون پيريز و ولى أصغر رئيس حكومة فـ تاريخ إسرائيل. الولاية ديالو تميّزات ب توتر العلاقات مع الفلسطينيين، و تباطؤ عملية السلام.

 الرجوع للسلطة (2009–2021) 
رجع نتانياهو ل رئاسة الحكومة فـ 2009 و بقى فيها 12 عام متتابعين. فـ هاد الفترة عرفات إسرائيل توسع الإستيطان، حرب غزة 2012 و 2014، و توقيع إتفاقيات أبراهام مع الإمارات و البحرين، و بدا مسار التطبيع مع المغرب.

 من 2022 حتى دابا 
من بعد إنتخابات 2022 رجع نتانياهو للحكم على راس أكثر حكومة يمينية فـ تاريخ إسرائيل. حكومتو دخلات فـ صراع كبير مع المحكمة العليا الإسرائيلية بسباب مشروع إصلاح القضاء، اللي خلّق إحتجاجات واسعة. من بعد هجوم حماس فـ 7 أكتوبر 2023، شكّل حكومة حرب و قاد هجوم واسع على قطاع غزة.

 القضايا و المتابعات 
من 2019، نتانياهو متابع قضائياً فـ قضايا ديال الرشوة، الإحتيال، و خيانة الأمانة. ولى أول رئيس حكومة إسرائيلي فـ الخدمة كايتقدّم للمحاكمة. فـ 2024 صدرات مذكرات توقيف من المحكمة الجنائية الدولية ب تهم جرائم حرب، و هو كيرفضها و كيعتبرها سياسية.

 الحياة الشخصية 
تزوّج نتانياهو ثلاثة د لمرات. متزوّج دابا بـ سارة نتانياهو، و عندو ثلاثة ديال الولاد. حياتو الشخصية غالباً كتكون موضوع نقاش فـ الإعلام الإسرائيلي.

 مصادر 

تصنيف:زيادة 1949
تصنيف:سياسي إسرائيلي